**GEOGRAFIA 1R**

**Forma i superfície del planeta Terra**

La seva forma és la d’un geoide aixafat pels pols, amb una superfície total de 510 milions de km2.

**Parts de la Terra**

La Terra té tres parts: Hidrosfera, Geosfera i Atmosfera. El lloc on es desenvolupa la vida s’anomena Biosfera.

**Condicions que fan possible la vida a la Terra**

La vida al planeta existeix gràcies a la presència d’aigua, llum, temperatura adequada i oxigen.

**Moviments de la Terra i durada**

Hi ha dos moviments, el de Rotació ( amb una durada de gairebé 24 hores, ocasiona el dia i la nit ) ) i el de Translació ( dura 365 dies i 6 hores, ocasiona les estacions ).

**Quines són les coordenades terrestres ?**

Hi ha dues coordenades terrestres, la **Latitud** ( que és la distància des de qualsevol punt de la Terra fins l’Equador, pot ser Nord o Sud ) i la **Longitud** ( és la distància des de qualsevol punt de la Terra fins el Meridià 0, pot ser Est o Oest ).

**Els punts cardinals i les projeccions**

Hi ha quatre punts cardinals ( Nord, Sud, Est i Oest ) i quatre derivats ( Nord Est, Nord Oest, Sud Est, Sud Oest ).

Les projeccions cartogràfiques serveixen per a representar la superfície terrestre.

**Teoria de la deriva continental**

Proposada pel científic alemany Alfred Wegener l’any 1912 ( observant l’encaix dels continents dels costats de l’Atlàntic i la seva fauna fòssil ) i explicada definitivament als anys 60. Pel desplaçament lent però continu de les masses continentals l’antic continent únic, Pangea, es va anar fracturant i separant fins assolir les formes actuals, que també es van modificant lenta però progressivament.

**Tipus d’agents formadors ( interns ) i modeladors ( externs ) del relleu**

· Agents formadors interns: Plecs, Falles, Volcans i Terratrèmols.

· Agents modeladors externs: Aigua , Vent, Éssers vius, Temperatura, Vegetació.

**Nom de continents i oceans**

· Continents: Europa, Àfrica, Amèrica, Àsia, Oceania, Antàrtida.

· Oceans: Pacífic, Atlàntic,Índic, Glacial Àrtic, Glacial Antàrtic.

**Relleu físic bàsic dels continents**

El treballarem mitjançant mapes i localitzacions geogràfiques ( de manera més insistent a 3r d’ESO ). A nivell teòric estudiarem Europa.

**Tipus d’aigües**

· Continentals: Rius, Afluents, Rierols, Llacs.

· Oceàniques: Mars i Oceans.

· Subterrànies: Aqüífers.

**El cicle de l’aigua**

Es desenvolupa en quatre fases: evaporació, condensació, precipitació i infiltració / tornada al mar. És tracta d’un cicle tancat que no s’atura mai, imprescindible per la vida del planeta.

**Tipus de règims fluvials**

Els rius poden tenir bàsicament un règim nival - el cabal depèn de la neu – o un règim pluvial - el cabal depèn de la pluja -.

**Diferència entre temps i clima**

Temps és la situació de l’atmosfera en un moment determinat; Clima és la situació de l’atmosfera en un espai temporal cíclic, més llarg i habitual.

**Factors que condicionen el clima i elements del clima**

Són bàsicament tres factors: l’alçada, la distància respecte del mar i la latitud o proximitat a l’equador.

Els elements són principalment la temperatura, la precipitació, la humitat, el vent i la pressió atmosfèrica.

**Zones climàtiques del món**

En són cinc: una càlida ( als voltants de la zona de l’equador ), dues temperades ( per sobre de l’equador i fins els 60 graus de latitud ) i dues fredes ( situades als pols terrestres ).

**-Principals paisatges de les zones fredes:** Polar, Subpolar i Alta muntanya.

**-Principals paisatges de les zones càlides:** Equatorial , Tropical i Desèrtic.

**-Principals paisatges de les zones temperades:** Mediterrani, Xinès, Continental i Oceànic.

**Relleu, hidrografia i paisatge espanyol, català i riberenc /o d’altres comarques**

**Tipus de recursos naturals**

Hi ha dos tipus: els renovables ( no s’exhaureixen: aigua, vent, energia solar, calor de l’interior de la Terra, biomassa... ) i els no renovables ( s’exhauriran amb el temps: carbó, petroli, gas natural, urani ).

**Problemes del medi ambient**

Contaminació de l’aigua, contaminació atmosfèrica, escalfament de l’atmosfera i efecte hivernacle, desglaç de les zones polars, pluja àcida, pèrdua de biodiversitat, desforestació, desertització.

**GEOGRAFIA 2N**

**Definició de demografia i fonts per estudiar la població**

La demografia és la ciència que estudia tots els aspectes relacionats amb la població. Les fonts per aquest estudi són: el cens, el padró municipal i el registre civil.

**Indicadors demogràfics principals**

La densitat de població, la taxa de natalitat, la taxa de mortalitat i la taxa de creixement vegetatiu.

**Distribució de la població al món**

La Terra té uns 7.000 milions d’habitants. El 90% es concentren a l’hemisferi nord. La distribució de la població al planeta és molt desigual, amb zones molt habitades ( l’Àsia oriental i meridional, Europa occidental i central, espais litorals d’Amèrica del nord ) i d’altres pràcticament deshabitades.

**Grups de població per edat**

En demografia identifiquem tres grups d’edat: jove, adulta i vella. En general les zones subdesenvolupades presenten una població jove i les zones riques una població bastant més envellida.

La representació gràfica de la població d’un lloc es fa mitjançant una piràmide de població, que pot resultar de forma triangular, campaniforme o d’urna.

**Aspectes bàsics de les migracions**

Hi ha dos tipus de moviments migratoris: emigració ( sortida d’un lloc ) i immigració ( arribada a un lloc ).

Les causes de les migracions poden ser: econòmiques, polítiques, militars, religioses i naturals.

A nivell general afirmem que els països amb molts emigrants envelleixen i els que tenen molts immigrants es fan més joves.

**Model demogràfic dels països rics i pobres**

Els països rics presenten un greu estancament demogràfic, amb un creixement gairebé negatiu compensat per les onades d’immigrants, tenen una elevada esperança de vida i un envelliment progressiu de la gent.

Els països pobres presenten taxes de natalitat molt altes i les de mortalitat en descens. Es tracta de poblacions que tendeixen a créixer molt, fet que dificulta el seu progrés econòmic.

**Model de la població catalana i espanyola**

Catalunya: La població es distribueix molt desigualment, amb el Barcelonès i el seu àmbit metropolità molt poblats i les comarques interiors i de muntanya molt menys. Globalment el litoral, més industrialitzat i amb molt de sector terciari, està bastant més habitat que l’interior.

Espanya: En general, les zones litorals ( Catalunya, País Basc, País Valencià ) estan molt més poblades que les interiors, amb l’excepció de Madrid.

**Tipus de poblament**

Entenem per poblament l’establiment humà en un territori determinat. Hi ha tres tipus de poblament: rural, urbà i industrial. La població rural és típica de les zones poc desenvolupades. El poblament urbà és característic de zones amb alta densitat de població i amb predomini de les activitats terciàries. El poblament industrial presenta una presència massiva del sector secundari.

**El poblament urbà a Espanya i Catalunya**

A Espanya destaquen les ciutats de Madrid i Barcelona, també, en un segon ordre, València, Sevilla i Bilbao. Globalment les ciutats més grans estan a la perifèria.

En el cas de Catalunya destaquen Barcelona, Girona, l’eix Tarragona-Reus, Manresa i Lleida.

**Les aglomeracions urbanes**

Les grans aglomeracions urbanes del planeta estan a la costa est dels EEUU, Europa occidental, sud-est asiàtic i Japó.

**Característiques fonamentals de cada continent**

**Europa**: més de 700 milions d’habitants. Natalitat i mortalitat baixes. Esperança de vida elevada. Població urbana. Predomini dels sectors secundari i terciari. 28 estats pertanyen a la Unió Europea. Gairebé tots els estats són democràcies. Hi ha 5 regions econòmiques: la nord-occidental ( molt poblada i desenvolupada ), la nòrdica ( alt nivell de vida ), la mediterrània ( turisme ), la dels antics països d’economies comunistes ( amb transició cap al capitalisme occidental) i Rússia ( gran dimensió territorial i humana ).

**Àsia**: concentra el 60% de la població mundial, amb països com Xina i Índia. Grans contrastos demogràfics, econòmics, polítics i socials entre els diferents països que el formen.

**Àfrica**: gairebé 1.000 milions d’habitants. Esperança de vida relativament baixa. Economia primària, amb l’excepció de les zones agrícoles de plantació destinades a l’exportació. Continent molt ric en primera matèria però en mans dels països rics. Distingim dues àrees: el nord, en procés d’industrialització, i el centre sud, molt poc desenvolupat, excepte Sud-àfrica.

**Amèrica**: gairebé 900 milions d’habitants. Es distingeixen dues zones ben diferenciades: el nord ( EEUU i Canadà, molt desenvolupat i urbanitzat ) i el centre-sud, menys desenvolupat.

**Oceania**: Austràlia i Nova Zelanda són societats molt avançades i urbanes. La Polinèsia ha esdevingut una gran zona turística.

**GEOGRAFIA 3R**

**DEFINICIÓ D’ECONOMIA** És la ciència que estudia les activitats que fan les persones per tal de satisfer les seves necessitats, com cooperen per produir i intercanviar béns i serveis.

**EINES PER GARANTIR LES NECESSITATS ECONÒMIQUES** Aquestes eines venen determinades pels béns i els serveis a les persones.

**TIPUS DE BÉNS**

Els béns poden ser lliures ( il·limitats ) o econòmics ( escassos i amb un preu ).

Els béns econòmics es poden subdividir de diverses maneres:

- de capital o de consum.

- públics ( pertanyen a les Administracions) o privats ( són de persones o entitats ).

- complementaris o substitutius.

- duradors o no duradors.

**MOMENTS CLAU DE L’ECONOMIA, LES GRANS REVOLUCIONS**

Hi ha dos moments claus a nivell econòmic:

- cap al 8.000 aC es produeix la Revolució Neolítica i comença l’agricultura, la ramaderia i el comerç.

- a meitat del segle XVIII s’inicia la Revolució Industrial, que canviarà absolutament les formes de treball i producció.

**TIPUS DE POBLACIÓ SEGONS L’ACTIVITAT**

**Població Activa**: que pot estar ocupada o aturada.

**Població Inactiva**: no apta per treballar per diferents raons.

**SECTORS ECONÒMICS**

**Primari:** agricultura, ramaderia, pesca, silvicultura, mineria. Països subdesenvolupats.

**Secundari:** indústria. Països desenvolupats o en transició.

**Terciari:** Serveis, països molt desenvolupats. En deriva el Quaternari o d’investigació.

**DEFINICIÓ D’EMPRESA** És l’entitat encarregada de produir béns i serveis pel nostre consum. Si pertany al sector primari o secundari produeix béns de consum; si pertany al terciari produeix serveis.

**TIPUS D’EMPRESES**

**Individuals:** d’una sola persona.

**Col·lectives**: són d’un grup de socis. Poden ser Societats Anònimes ( el capital es divideix en accions, nombre de socis i de capital il·limitats ), Societats Limitades ( Nombre de socis i de capital limitats ), Cooperatives ( l’objectiu no és obtenir benefici sinó satisfer les necessitats dels socis ).

**QUÈ ÉS EL MERCAT LABORAL ?**

Sistema de funcionament del món del treball, constituït per l’oferta i la demanda d’aquest. És força rígid i es caracteritza per una especialització creixent.

En aquest mercat els drets i reivindicacions dels treballadors estan defensats pels sindicats.

**EL MODEL ECONÒMIC CAPITALISTA I EL MODEL SOCIALISTA**

El model **capitalista** o de mercat presenta una intervenció de l’Estat molt limitada, es basa en: el lliurecanvisme, la propietat privada de la producció i l’obtenció de beneficis.

El model **socialista** presenta una important intervenció de l’Estat, es basa en: una propietat privada molt reduïda, control de la producció per part de l’Estat, que planifica l’activitat econòmica.

**PRINCIPALS INDICADORS ECONÒMICS I SOCIALS**

- Econòmics: destaquem el PIB (Producte Interior Brut ), PIB per habitant, PNB ( Producte Nacional Brut ), la Borsa.

- Socials: IDH ( Índex de desenvolupament humà, que valora principalment el grau d’instrucció acadèmica, l’esperança de vida i el nivell de renda ).

**PRINCIPALS INSTITUCIONS FINANCERES**

La Banca Pública ( és el Banc Central de cada Estat ), la Banca de Negocis ( hi ha accionistes privats ), les Caixes d’Estalvi ( en procés de desaparició, no hi ha accionistes privats ), la Borsa ( mercat de capitals on es poden comprar i vendre valors monetaris ).

**TIPUS D’AGRICULTURA I RAMADERIA SEGONS LA PRODUCCIÓ**

- Intensiva: l’objectiu fonamental és obtenir el màxim rendiment i benefici econòmic en el mínim espai possible ( hivernacles i granges ).

- Extensiva: objectius similars però es practica en grans extensions de terreny.

**MODELS AGRÍCOLES: TRADICIONAL I TECNIFICAT**

- Tradicional: escassa o inexistent tecnologia, productivitat baixa o molt baixa, zones d’Àfrica, Àsia i Amèrica Central i del Sud.

- Tecnificat: molta tecnologia, altes inversions, productivitat molt alta, grans exportacions, zones d’Amèrica del Nord, Europa, Japó, Austràlia i també llocs d’Àfrica.

**ORIGENS DE LA INDÚSTRIA MODERNA**

El sistema modern de producció industrial va aparèixer a Anglaterra, a mitjans del segle XVIII, dins del procés que anomenem Revolució Industrial.

**DEFINICIÓ DE FONT D’ENERGIA I TIPUS**

Font d’energia és tot aquell recurs que permet obtenir energia útil, ja sigui directament o mitjançant un procés de transformació. Tipus: Renovables i No Renovables.

**TIPUS D’INDÚSTRIES**

**De base**: siderúrgica, metal·lúrgica i química pesant de refineries i petroquímiques.

**De béns d’equipament**: relacionades amb el món de la construcció i de la producció de màquines i material de transport.

**De béns de consum**: fabriquen productes pel consum directe ( química lleugera, alimentària, tèxtil, automòbil, llibreria ).

**ZONES MÉS INDUSTRIALITZADES DEL MÓN**

Els grans blocs industrials es concentren principalment als països de l’Hemisferi Nord ( EEUU, Europa Occidental, Rússia, Xina i Japó ), amb l’excepció d’Austràlia.

**DEFINICIÓ DE SECTOR TERCIARI**

És l’encarregat de realitzar totes les activitats relacionades amb la prestació de serveis a la població. És un gran indicador de l’índex de desenvolupament d’un territori.

**TIPUS DE SERVEIS A LA POBLACIÓ**

**Privats:** en mans d’empreses particulars, funcionen amb criteris de benefici econòmic.

**Públics**: controlats per les Administracions, no busquen eficiència econòmica i sí atendre les necessitats de la població.

**MODELS DE POLÍTIQUES ECONÒMIQUES**

- Model **Proteccionista:** posa certes dificultats a l’entrada dels productes dins d’un Estat mitjançant l’establiment d’impostos, aranzels...

- Model **Lliurecanvista:** intercanvi comercial sense cap tipus de restricció.

**DEFINICIÓ DE GLOBALITZACIÓ ECONÒMICA**

Sistema de mercat únic a nivell mundial, basat en els principis de la lliure competència i la liberalització absoluta dels intercanvis comercials. Comporta greus desequilibris entre zones riques i pobres.

**PRINCIPALS CENTRES ECONÒMICS DEL MÓN**

EEUU, Europa Occidental i Japó, amb la puixança cada cop més forta de Xina.

**SISTEMES POLÍTICS: DEMOCRÀCIA O DICTADURA**

- **Democràcia**: apareix a Grècia, introduït pels polítics Solon i Pèricles. Respecta les llibertats de les persones i els seus drets.

- **Dictadura**: sistema autoritari en el qual una persona o institució ostenta tot el poder. No és tenen en compte les voluntats de les persones, que perden llibertats i drets.

**FORMES DE GOVERN: MONARQUIA O REPÚBLICA**

- **Monarquia**: el cap d’Estat és un rei o una reina. Aquest títol reial és vitalici i hereditari. Alguns Estats són Monarquies Parlamentàries.

- **República:** no ni ha monarca, els ciutadans trien els seus representants. El cap d’Estat és un president, amb un mandat limitat.

**MODELS D’ESTAT**

- **Centralitzat**: hi ha un únic Parlament que fa les lleis i un únic govern. Té el seu origen en l’època de la Revolució francesa de finals del segle XVIII.

- **Federal**: té el seu origen en la revolució americana que implicà el naixement dels EEUU,també a finals del XVIII. El poder s’exerceix des del govern central i des de les administracions de cadascun dels estats integrants de la federació.

- **Autonòmic**: la decisió política i legislativa es reparteix entre Estat i Autonomies. Espanya.

**PRINCIPIS FONAMENTALS DEL SISTEMA DEMOCRÀTIC**

- Norma reguladora de Drets i Deures ( Constitució ).

- Sobirania Nacional ( el poder prové del poble ).

- Sufragi universal ( dret de votar per a elegir els representants ).

- Divisió de poders: Executiu ( Govern ), Legislatiu ( Parlament ) i Judicial ( independent, jutges ).

- Respecte pels Drets individuals.

- Igualtat davant de la Llei.

**PRINCIPALS ORGANITZACIONS INTERNACIONALS, ESPECIALMENT L’ONU**

Organització de Nacions Unides: nascuda quan va acabar la 2a Guerra Mundial, al 1945. Té la seu central a Nova York. Els seus objectius són mantenir la pau i la seguretat al món, fomentar la cooperació entre els països integrants i assegurar el respecte pels drets de les persones.

La Carta de les Nacions Unides proposa el Consell de Seguretat com a òrgan de govern, amb EEUU, Rússia, França, Gran Bretanya i Xina com a països amb dret de vetar qualsevol decisió.

**MODEL TERRITORIAL CATALÀ i PRINCIPALS REGIONS**

Catalunya s’organitza en 41 comarques ( inclosa la Val d’Aran, que disposa de govern propi ). Una comarca és una agrupació de municipis, regida pel Consell Comarcal.

Les principals regions del territori català són les de Terres de l’Ebre, Alt Pirineu i Aran, Lleida, Camp de Tarragona, Barcelona, Girona i Catalunya Central.

**MODEL TERRITORIAL ESPANYOL**

Els tres nivells organitzatius de l’Estat espanyol, segons la Constitució de 1978, són:

uns 8.000 municipis ( regits pels Ajuntaments ),

50 províncies ( Diputacions provincials )

i 17 comunitats autònomes ( Parlaments autonòmics ),

també s’inclouen les dues ciutats autònomes del nord d’Àfrica: Ceuta i Melilla.

**PROCÉS CRONOLÒGIC CAP A LA UNIÓ EUROPEA**

1951: Tractat de París, CECA. 1957: Tractat de Roma, CEE. 1993: Entra en vigor el Tractat de Maastricht, UE.

**CARACTERÍSTIQUES BÀSIQUES DE LA UE I PRINCIPALS INSTITUCIONS**

La UE té 28 estats i uns 500 milions d’habitants. Natalitat i mortalitat baixes, esperança de vida elevada, gran qualitat de vida, població que s’està envellint. Té una moneda única, l’euro, que va entrar en vigor l’any 2002.

Les principals institucions són: - la Comissió europea, amb seu a Brussel·les, és l’òrgan de govern de la Unió Europea.

- el Parlament europeu, amb seu a Estrasburg, s’elegeix cada 5 anys.

- el Consell de la Unió, estableix els objectius polítics de la Unió i també fa lleis.

- el Tribunal de Justícia, amb seu a Luxemburg.

**LES GRANS REGIONS DEL MÓN**

EEUU: lideratge econòmic i militar.

UE: gran potencial econòmic.

Japó: potencial econòmic i tecnològic.

Xina: la gran potència del futur.

Rússia: important potencial industrial.